සෞඛ්‍ය නිර්දේශ වලට අනුව මැතිවරණය පැවැත්වීම සම්බන්ධයෙන් අධ්‍යයනය කිරීම සඳහා ආදර්ශ මැතිවරණ කිහිපයක් අද පැවැත්වුණේ මැතිවරණ කොමිෂන් සභාවේ මෙහෙයවීමෙන්.ඒ මාතලේ, නුවරඑළිය, හම්බන්තොට, මඩකලපුව, මාතර, අම්පාර, අනුරාධපුර, පොලොන්නරුව සහ ගම්පහ දිස්ත්‍රික්කවලට අදාළවයි.ගම්පහ දිස්ත්‍රික්කය වෙනුවෙන් මීගමුව ශාන්ත සෙබස්තියන් විද්‍යාලයේ පැවැත්වූ ආදර්ශ මැතිවරණය නිරීක්ෂණය කිරිම සඳහා මැතිවරණ කොමිෂන් සභාවේ සභාපති මහින්ද දේශප්‍රිය මහතාද එක්වුණා.ඡන්ද මධ්‍යස්ථානයේ කටයුතු ආරම්භ කිරීමට පෙර එම ස්ථානය සම්පූර්ණයෙන් විශබීජහරණය කෙරුණු අතර ප්‍රදේශයේ පුද්ගලයින් 200ක් ඡන්දය භාවිතා කිරීමට එක්ව සිටියා.මේ අතර යාපනය, බදුල්ල, පුත්තලම, කළුතර සහ කොළඹ දිස්ත්‍රික්ක සඳහා ආදර්ශ මැතිවරණ කිහිපයක් හෙට පැවැත්වීමට නියමිතයි.ඡන්ද මධ්‍යස්ථාන වලට පැමිණෙන සියලුම ඡන්ද දායකයින් මුඛ ආවරණ පැළදීම, මීටරයක පරතරය තබා ගැනීම අනිවාර්ය වන අතර මීටපෙර ආදර්ශ ඡන්ද විමසීමේදී හදුනාගෙන ඇත්තේ ඡන්ද පොලේදී අත් සේදීම ප්‍රායෝගික නොවන බවටයි.එයින් ඡන්ද පත්‍රිකාව තෙමීමක් සිදු විය හැකි බැවින් ඒ සඳහා අත් පිරිසිදු කාරකයක් භාවිතා කිරීම කෙරෙහි අවධානය යොමුව තිබෙනවා.කෙසේවෙතත්, අත් සේදීම සඳහා පහසුකම් ඡන්ද මධ්‍යස්ථාන වල සැපයීමටද නියමිතයි.එමෙන්ම ඇඟිල්ලෙහි තීන්ත ආලේප කිරීම සඳහා කොට්න් බඩ්ස් හෝ ප්ලාස්ටික් ගිණිකූරු වැනි ආදේශකයක් යොදාගැනීම කෙරෙහි අවධානය යොමුව ඇති අතර, එක් පුද්ගලයෙකුට එකක් බැගින් ඒවා යොදා ගැනීම සුදුසු බවට නිරීක්ෂණය වී තිබෙනවා.කෙසේ වෙතත්, මෙම ක්‍රියාවලිය පිළිබඳ අවසන් තීරණය ගනු ලබන්නේ මැතිවරණ කොමිෂන් සභාව විසින්.